Oficiālais Vēstnesis L 206 , 15/08/2003 Lpp. 0017 - 0021



Komisijas Regula (EK) Nr. 1452/2003 (2003. gada 14. augusts), ar ko saglabā Padomes Regulas (EEK) Nr. 2092/91 6. panta 3. punkta a) apakšpunktā paredzēto atkāpi attiecībā uz dažu sugu sēklām un veģetatīvās pavairošanas materiālu un paredz procedūras noteikumus un kritērijus attiecībā uz minēto atkāpi EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes Regulu (EEK) Nr. 2092/91 (1991. gada 24. jūnijs) par lauksaimniecības produktu bioloģisku ražošanu un norādēm par to uz lauksaimniecības produktiem un pārtikas produktiem [1], kurā jaunākie grozījumi izdarīti ar Komisijas Regulu (EK) Nr. 599/2003 [2], un jo īpaši tās 6. panta 3. punkta b) apakšpunkta otro un trešo ievilkumu, tā kā: (1) Regulas (EEK) Nr. 2092/91 6. panta 3. punktā ir paredzēta atkāpe, izmantojot kuru, pārejas laikā, kas beidzas 2003. gada 31. decembrī, dalībvalstis var atļaut bioloģiskajā ražošanā izmantot sēklas un veģetatīvās pavairošanas materiālu, kas nav ražots, pielietojot bioloģiskās ražošanas metodi, ja audzētāji nevar iegūt pavairošanas materiālu, kas ražots ar bioloģiskās ražošanas metodi. (2) Arī Kopienas tiesību aktus, kas attiecas uz sēklām un veģetatīvās pavairošanas materiālu, piemēro saskaņā ar Regulas (EEK) Nr. 2092/91 3. pantu. (3) Bioloģiskās daudzveidības saglabāšana ir svarīgs bioloģiskās ražošanas princips un tādēļ ir jānodrošina tas, lai lauksaimnieku izvēlei būtu piedāvāts plašs kultūru un šķirņu klāsts, ieskaitot vietējās kultūras un šķirnes; (4) Ir skaidrs, ka attiecībā uz dažām Kopienā audzētām sugām pēc 2003. gada decembra nebūs pieejams vajadzīgais daudzums bioloģiski ražotu sēklu un veģetatīvās pavairošanas materiāla. (5) Tādēļ ir jāsaglabā iespēja izmantot tādas sēklas un veģetatīvās pavairošanas materiālu, kas nav iegūts ar bioloģiskās ražošanas metodi, ja nav iespējams iegūt sēklas vai veģetatīvās pavairošanas materiālu, kurš iegūts ar bioloģiskās ražošanas metodi. (6) Nedrīkstētu ļaut izmantot sēklas vai veģetatīvās pavairošanas materiālu, kas nav iegūts ar bioloģiskās ražošanas metodi, tādu sugu gadījumā, attiecībā uz kurām būs pieejami vajadzīgie daudzumi bioloģiski ražotu sēklu vai veģetatīvās pavairošanas materiāla, kas iegūts no ievērojama skaita šķirņu. Attiecīgi ir jāizveido to sugu saraksts, uz kurām neattiecina atkāpi. (7) Kamēr nav pieņemti attiecīgi kritēriji Kopienas līmenī, jāļauj dalībvalstīm piemērot atkāpes attiecībā uz veģetatīvās pavairošanas materiālu, izņemot sēklas kartupeļus, pēc pašu dalībvalstu ieskatiem. (8) Ir svarīgi padarīt pārskatāmāku piedāvājumu un pieprasījumu attiecībā uz sēklām un veģetatīvās pavairošanas materiālu, kas ražots ar bioloģiskās ražošanas metodi, lai stimulētu vairāk ražot un izmantot ar šo metodi iegūtas sēklas un veģetatīvās pavairošanas materiālu. (9) Tādēļ katrai dalībvalstij ir jānodrošina tas, ka tiek izveidota un darīta pieejama lietotājiem datu bāze, kurā var reģistrēt sēklas un sēklas kartupeļus, kas iegūti ar bioloģiskās ražošanas metodi un kas atbilst vispārīgiem sēklu un veģetatīvās pavairošanas materiāla sagatavošanas kritērijiem. Šajā sakarā un lai atvieglotu piekļuvi informācijai, ir lietderīgi izstrādāt vienota parauga reģistrācijas veidlapu, ko sēklu piegādātājs izmantotu sēklu un sēklas kartupeļu reģistrēšanai datu bāzēs. (10) Katrai dalībvalstij ir jānodrošina par piešķirtajām atļaujām sagatavotā ziņojuma publicēšana, lai informētu visas ieinteresētās personas, dalībvalstis un Komisiju. (11) Pēc pirmo divu gadu pieredzes sistēma ir rūpīgi jāpārskata, lai novērtētu to, kādā apmērā lauksaimnieki ir izmantojuši bioloģiski ražotas sēklas un veģetatīvās pavairošanas materiālu. Šajā gadījumā Komisijai ir jālemj par iespēju izstrādāt Kopienas mēroga datu bāzi. (12) Šajā regulā paredzētie pasākumi ir saskaņā ar atzinumu, ko sniegusi komiteja, kura izveidota saskaņā ar Regulas (EEK) Nr. 2092/91 14. pantu, IR PIEŅĒMUSI ŠO REGULU. I NODAĻA VISPĀRĪGI NOTEIKUMI 1. pants Atkāpes saglabāšana 1. Pēc 2003. gada 31. decembra atkāpi, kas paredzēta 6. panta 3. punkta a) apakšpunktā Regulā (EEK) Nr. 2092/91, saskaņā ar kuru dalībvalstis, ievērojot minētā panta nosacījumus, var atļaut izmantot sēklas un veģetatīvās pavairošanas materiālu, kas nav iegūtas ar bioloģiskās ražošanas metodi, saglabā attiecībā uz tādām sugām, kuras nav uzskaitītas šīs regulas pielikumā. Šīs regulas 3. līdz 14. pantā ir izklāstīti procedūras noteikumi un kritēriji, kas jāievēro, piemērojot pirmajā daļā minēto atkāpi attiecībā uz sēklām vai sēklas kartupeļiem. 2. Šīs regulas pielikumā ir uzskaitītas sugas, attiecībā uz kurām saskaņā ar Regulas (EEK) Nr. 2092/91 14. pantā izklāstīto procedūru ir noteikts, ka bioloģiski ražotas sēklas vai sēklas kartupeļi ir pieejami pietiekošā daudzumā un attiecībā uz ievērojamu skaitu šķirņu visās Kopienas daļās. Pielikumā uzskaitītās sugas nedrīkst atļaut izmantot saskaņā ar 1. punktā minēto atkāpi, ja vien to neattaisno kāds no 5. panta 1. punkta d) apakšpunktā minētajiem mērķiem. 2. pants Definīcijas Šajā regulā: a) piemēro Regulas (EEK) Nr. 2092/91 definīcijas; b) "piegādātājs" ir uzņēmējs, kas pārdod citiem uzņēmējiem sēklas vai sēklas kartupeļus. II NODAĻA ATKĀPES PIEMĒROŠANA 3. pants Tādu sēklu un sēklas kartupeļu izmantošana, kas nav iegūti ar bioloģiskās ražošanas metodi Dalībvalstis var saskaņā ar 5. pantā izklāstīto procedūru atļaut izmantot sēklas vai sēklas kartupeļus, kas nav iegūti ar bioloģiskās ražošanas metodi, ja sēklas vai sēklas kartupeļi: a) nav apstrādāti ar augu aizsardzības līdzekļiem, kas nav apstiprināti sēklu apstrādei Regulas (EEK) Nr. 2092/91 II pielikuma B daļā, ja vien teritorijā, kurā tiks izmantotas sēklas vai sēklas kartupeļi, dalībvalsts kompetentā iestāde saskaņā ar Padomes Direktīvu 2000/29/EK [3] nav noteikusi, ka fitosanitāriem mērķiem jāveic visu kādas noteiktas sugas šķirņu ķīmiskā apstrāde, un b) to ražošanā nav izmantoti ģenētiski modificēti organismi un/vai no šādiem organismiem iegūti produkti. 4. pants Par atļauju piešķiršanu atbildīgās iestādes vai organizācijas Kontroles iestādes vai organizācijas, kas minētas Regulas (EEK) Nr. 2092/91 9. pantā, ir atbildīgas par šīs regulas 5. pantā minētās atļaujas piešķiršanu, ja vien dalībvalsts nav izraudzījusies citas iestādes vai struktūras, kuras uzrauga attiecīgā dalībvalsts. 5. pants Atļaujas piešķiršanas nosacījumi 1. Atļauju izmantot sēklas vai sēklas kartupeļus, kas nav iegūti ar bioloģiskās ražošanas metodi, var piešķirt vienīgi šādos gadījumos: a) ja neviena tās sugas šķirne, kuru lietotājs vēlas iegūt, nav reģistrēta 6. pantā paredzētajā datu bāzē; b) ja pirms sējas vai stādīšanas neviens piegādātājs nevar piegādāt sēklas vai sēklas kartupeļus gadījumos, kad lietotājs ir savlaicīgi pasūtījis sēklas vai sēklas kartupeļus; c) ja tā šķirne, ko lietotājs vēlas iegūt, nav reģistrēta datu bāzē un lietotājs spēj pierādīt, ka neviena no reģistrētajām tās pašas sugas alternatīvām nav piemērota un ka tādēļ viņam atļauja ir būtiski nozīmīga, lai veiktu ražošanu; d) ja to pamato ar izmantošanu pētniecībā, neliela apjoma lauka izmēģinājumos vai šķirnes saglabāšanas mērķiem, kam piekritusi dalībvalsts kompetentā iestāde. 2. Atļauju piešķir pirms kultūraugu sēšanas. 3. Atļauju piešķir tikai individuāliem lietotājiem, katru reizi uz vienu sezonu, un par atļaujām atbildīgā iestāde vai organizācija reģistrē atļauto sēklu vai sēklas kartupeļu daudzumus. 4. Atkāpjoties no 3. punkta, dalībvalsts kompetentā iestāde var piešķirt visiem lietotājiem vispārēju atļauju attiecībā uz konkrētu: - sugu, ja ir izpildīts 1. punkta a) apakšpunktā paredzētais nosacījums un tiktāl, ciktāl tas ir izpildīts, vai - šķirni, ja ir izpildīti 1. punkta c) apakšpunktā paredzētie nosacījumi un tiktāl, ciktāl tie ir izpildīti. Šādas atļaujas skaidri norāda datu bāzē. 5. Atļauju var piešķirt vienīgi tādos laikposmos, attiecībā uz kuriem datu bāze ir atjaunināta saskaņā ar 7. panta 3. punktu. III NODAĻA TĀDU SĒKLU VAI SĒKLAS KARTUPEĻU REĢISTRĀCIJAS NOTEIKUMI, KAS IEGŪTI AR BIOLOĢISKĀS RAŽOŠANAS METODI 6. pants Datu bāze 1. Katra dalībvalsts nodrošina, ka tiek izveidota elektroniska datu bāze to šķirņu uzskaitīšanai, kuru sēklas vai sēklas kartupeļi, kas iegūti ar Regulas (EEK) Nr. 2092/91 6. panta 2. punktā paredzēto bioloģiskās ražošanas metodi, ir pieejami tās teritorijā. 2. Datu bāzi pārvalda dalībvalsts kompetentā iestāde vai arī dalībvalsts šim nolūkam izraudzīta iestāde vai organizācija, še turpmāk "datu bāzes pārvaldītājs". Dalībvalstis var arī izraudzīties iestādi vai privātu struktūru citā valstī. 3. Katra dalībvalsts dara zināmu Komisijai un pārējām dalībvalstīm datu bāzes pārvaldīšanai izraudzīto iestādi vai privāto struktūru. 7. pants Reģistrācija 1. Šķirnes, kuru sēklas vai sēklas kartupeļi, kas iegūti ar bioloģiskās ražošanas metodi, ir pieejami, reģistrē datu bāzē pēc piegādātāja pieprasījuma. 2. Šķirni, kas nav reģistrēta datu bāzē, uzskata par tādu, kas nav pieejama šīs regulas 5. panta nozīmē. 3. Katra dalībvalsts nolemj, kurā periodā gada laikā jāveic datu bāzes regulārā atjaunināšana attiecībā uz katru tās teritorijā audzēto sugu vai sugu grupu. Informāciju par to iekļauj datu bāzē. 8. pants Reģistrēšanas nosacījumi 1. Lai varētu veikt reģistrāciju, piegādātājam: a) jāspēj pierādīt, ka viņš vai – gadījumos, ja piegādātājs veic darījumus vienīgi ar fasētām sēklām vai sēklas kartupeļiem, – pēdējais uzņēmējs ir ticis pakļauts Regulas (EEK) Nr. 2092/91 9. pantā minētajai kontroles sistēmai; b) jāspēj pierādīt, ka sēklas vai sēklas kartupeļi, ko laidīs tirgū, atbilst vispārējām prasībām, kuras piemēro sēklām un veģetatīvās pavairošanas materiālam; c) jānodrošina visa informācija, kas prasīta saskaņā ar šīs regulas 9. pantu, un jāuzņemas šīs informācijas atjaunināšana pēc datu bāzes pārvaldītāja pieprasījuma vai kad vien šāda atjaunināšana ir vajadzīga, lai nodrošinātu informācijas ticamību. 2. Datu bāzes pārvaldītājs ar dalībvalsts kompetentās iestādes apstiprinājumu var noraidīt piegādātāja iesniegtu reģistrācijas pieteikumu vai svītrot jau izdarītu ierakstu par reģistrāciju, ja piegādātājs neievēro 1. punktā noteiktās prasības. 9. pants Reģistrētā informācija 1. Par katru reģistrēto šķirni un attiecībā uz katru piegādātāju datu bāzē iekļauj vismaz šādu informāciju: a) sugas zinātniskais nosaukums un šķirnes nosaukums; b) piegādātāja vai viņa pārstāvja vārds/nosaukums un kontaktinformācija; c) teritorija, kurā piegādātājs var piegādāt lietotājam sēklas vai sēklas kartupeļus, iekļaujoties laikā, kas parasti nepieciešams piegādei; d) valsts vai reģions, kurā šķirne ir pārbaudīta un apstiprināta lauksaimniecības augu sugu un dārzeņu sugu šķirņu kopējam katalogam; e) datums, no kura būs pieejamas sēklas vai sēklas kartupeļi; f) tās kontroles iestādes vai organizācijas nosaukums un/vai kods, kas ir atbildīga par uzņēmēja kontroli atbilstoši Regulas (EEK) Nr. 2092/91 9. pantam. 2. Ja kāda no reģistrētajām sugām vairs nav pieejama, piegādātājs nekavējoties par to informē datu bāzes pārvaldītāju. Izmaiņas ieraksta datu bāzē. 3. Līdztekus 1. punktā paredzētajai informācijai datu bāze satur pielikumā uzskaitīto sugu sarakstu. 10. pants Informācijas pieejamība 1. Datu bāzes informācija bez maksas ir pieejama internetā sēklu vai sēklas kartupeļu lietotājiem un pārējiem iedzīvotājiem. Dalībvalstis var nolemt, ka tie lietotāji, kas ir reģistrēti saskaņā ar Regulas (EEK) Nr. 2092/91 8. panta 1. punkta a) apakšpunktu, pēc pieprasījuma saņem no datu bāzes pārvaldītāja datu izrakstu par vienu vai vairākām sugu grupām. 2. Dalībvalstis nodrošina to, lai visi lietotāji, kas ir reģistrēti saskaņā ar Regulas (EEK) Nr. 2092/91 8. panta 1. punkta a) apakšpunktu, vismaz reizi gadā tiktu informēti par sistēmu un par to, kā iegūstama datu bāzē iekļautā informācija. 11. pants Reģistrācijas nodeva Par katru reģistrāciju var iekasēt nodevu, kas atbilst izmaksām, kādas rodas, datu bāzē ieviešot un uzturot informāciju. Dalībvalsts kompetentā iestāde apstiprina datu bāzes pārvaldītāja piemēroto nodevas lielumu. IV NODAĻA ZIŅOŠANA UN NOBEIGUMA NOTEIKUMI 12. pants Gada ziņojums 1. Iestādes vai organizācijas, kas izraudzītas atļauju piešķiršanai saskaņā ar 4. pantu, reģistrē visas atļaujas un ziņojumā sniedz šo informāciju dalībvalsts kompetentajai iestādei un datu bāzes pārvaldītājam. Par katru sugu, uz kuru ir attiecināta atļauja saskaņā ar 5. panta 1. punktu, ziņojumā iekļauj šādu informāciju: a) sugas zinātniskais nosaukums un šķirnes nosaukums; b) atļaujas pamatojums, ko norāda ar atsauci uz 5. panta 1. punkta a), b), c) vai d) apakšpunktu; c) atļauju kopskaits; d) kopējais attiecīgo sēklu un sēklas kartupeļu daudzums; e) ķīmiskā apstrāde fitosanitāriem mērķiem, kā minēts 3. panta a) punktā. 2. Par atļaujām saskaņā ar 5. panta 4. punktu ziņojumā iekļauj 1. punkta a) apakšpunktā minēto informāciju un norāda laikposmu, kurā atļaujas bija spēkā. 13. pants Kopsavilkuma ziņojums Dalībvalsts kompetentā iestāde katru gadu līdz 31. martam savāc ziņojumus un nosūta Komisijai un pārējām dalībvalstīm kopsavilkuma ziņojumu par visām dalībvalsts piešķirtajām atļaujām iepriekšējā kalendārajā gadā. Ziņojumā iekļauj 12. pantā norādīto informāciju. Informāciju publicē datu bāzē. Kompetentā iestāde var deleģēt datu bāzes pārvaldītājam uzdevumu savākt ziņojumus. 14. pants Informācija pēc pieprasījuma Pēc kādas dalībvalsts vai Komisijas pieprasījuma citām dalībvalstīm vai Komisijai tiek sniegta sīka informācija par atsevišķos gadījumos piešķirtām atļaujām. 15. pants Pārskatīšana Komisija līdz 2006. gada 31. jūlijam pārbauda tādu sēklu vai tāda veģetatīvās pavairošanas materiāla pieejamību, kas iegūts ar bioloģiskās ražošanas metodi, un to, cik efektīvi tiek īstenota šī regula, un vajadzības gadījumā veic attiecīgus grozījumus. 16. pants Stāšanās spēkā un piemērošana Šī regula stājas spēkā divdesmitajā dienā pēc publicēšanas Eiropas Savienības Oficiālajā Vēstnesī. To piemēro no 2004. gada 1. janvāra. Šī regula uzliek saistības kopumā un ir tieši piemērojama visās dalībvalstīs. Briselē, 2003. gada 14. augustā Komisijas vārdā — Komisijas loceklis Franz Fischler [1] OV L 198, 22.7.1991., 1. lpp. [2] OV L 85, 2.4.2003., 15. lpp. [3] OV L 169, 10.7.2000., 1. lpp. -------------------------------------------------- PIELIKUMS Komisija šobrīd izskata šo jautājumu ar dalībvalstīm, lai izveidotu pielikumā iekļaujamo sugu sarakstu saskaņā ar atzinumu, ko sniedz komiteja, kura izveidota saskaņā ar Regulas (EEK) Nr. 2092/91 14. pantu. --------------------------------------------------